B. Osobitná časť

K čl. I

K bodu 1	
Podiel na likvidačnom zostatku pre spoločníka obchodnej spoločnosti alebo družstva predstavuje jeho majetkový vklad vložený do spoločnosti pri jej vzniku ako štartovací kapitál a jeho prípadné následné zhodnotenie  v závislosti od ekonomickej výkonnosti  danej spoločnosti. Vzhľadom na skutočnosť,  že sa jedná iba o vrátenie časti majetku spoločníka, ktorý bol na začiatku podnikania vložený do majetku spoločnosti,  prípadne následne zhodnotený počas existencie spoločnosti, navrhuje sa oslobodenie takéhoto príjmu od povinnosti platiť odvody na poistné na verejné zdravotné poistenie z tohto príjmu, pokiaľ tento príjem nie je predmetom dane z príjmu.

K bodu 2	
Spresňujúce ustanovenie z hľadiska  požiadaviek aplikačnej praxe.    

K bodu 3
Navrhuje sa spresnenie postupu pri výpočte ročného nároku na uplatnenie odpočítateľnej položky. Zmena sa navrhuje predovšetkým z dôvodu spravodlivého uplatnenia ročného nároku na odpočítateľnú položku pri poistencoch, ktorí si z rôznych dôvodov boli pokladaní za osoby s nárokom  na odpočítateľnú položku iba časť kalendárneho roka (napr. pri skončení pracovného pomeru počas kalendárneho roka).
Pri praktickom uplatňovaní nároku na odpočítateľnú položku môže prísť k situácii, kedy poistenec nespĺňa podmienky   na uplatnenie odpočítateľnej položky v priebehu celého rozhodujúceho obdobia. Pri takejto situácii dochádza k alikvotnému kráteniu nároku na odpočítateľnú položku, v závislosti od dĺžky rozhodujúceho obdobia. V rámci kalendárneho mesiaca (mesačné preddavky) sa daný problém neprejaví; prejaví sa až pri ročnom zúčtovaní poistného, kedy by  nastala situácia, že odpočítateľná položka u poistenca, ktorý nebol zamestnancom počas celého rozhodujúceho obdobia,  sa alikvotne zníži a vznikne mu nedoplatok.
 	Z uvedených dôvodov sa navrhuje u takýchto zamestnancov zníženie odpočítateľnej položky alikvotne podľa počtu dní, v ktorých poistenec nebol zamestnancom. Následne sa odpočítateľná položka zníži  na hodnotu príjmu, ak tento príjem v rozhodujúcom období je nižší ako odpočítateľná položka. Zmena sa nedotýka  zamestnávateľov a ich mzdových softvérov; k zmene dochádza iba na úrovni ročného zúčtovania poistného, ktoré vykonáva zdravotná poisťovňa. 

K bodu 4
	Navrhované predlženie lehoty na vybavenie doručených námietok vyrieši situácie, ktoré často vznikajú   keď platiteľ poistného podá námietky voči doručenému výkazu nedoplatkov, avšak na vyhodnotenie ich opodstatnenosti je potrebné zo strany  zdravotnej poisťovne vyzvať platiteľa poistného na predloženie dokladov, preukazujúcich tvrdenia platiteľa poistného uvádzané v námietkach. V takomto prípade je zákonná lehota 15 dní  krátka na kvalifikované posúdenie námietky a zdravotná poisťovňa v záujme jej dodržania, musí doručené námietky spolu s návrhom na vydanie platobného výmeru odstúpiť Úradu pre dohľad nad zdravotnou starostlivosťou. 

K bodu 5
	Navrhuje sa, aby odpočítateľná položka podľa  navrhovanej úpravy sa prvýkrát použila pri ročnom zúčtovaní za rok 2015.

K čl. II
	Navrhuje sa účinnosť zákona s prihliadnutím na dĺžku legislatívneho procesu a potrebnú legisvakanciu.